
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 3 februarie 2022               

PL-x 419/2021            


                                                                                  4c-13/819/2021
                                                                     AVIZ

asupra Proiectului de Lege  privind aprobarea Ordonanţei de urgenţă a Guvernului nr.94/2021 pentru modificarea Legii nr.263/2010 privind sistemul unitar de pensii publice
În conformitate cu prevederile art. 95 și 117 din Regulamentul Camerei Deputaților, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgență, cu Proiectul de  Lege  privind aprobarea Ordonanţei de urgenţã a Guvernului nr.94/2021 pentru modificarea Legii nr.263/2010 privind sistemul unitar de pensii publice ,  trimis cu  adresa  nr. PL x 419 din 4 octombrie 2021 și înregistrat cu nr. 4c-13/819 din 13 octombrie 2021.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în ședința din 27 septembrie 2021.

Consiliul Legislativ a avizat favorabil inițiativa legislativă cu avizul nr. 696 din 26 august 2021.

Consiliul Economic și Social a avizat favorabil proiectul de lege.

Comisia pentru egalitatea de șanse pentru femei și bărbați a avizat favorabil proiectul de lege cu avizul nr. 4c-20/380 din 12 octombrie 2021.

Comisia pentru drepturile omului, culte și problemele minorităților naționale a avizat favorabil proiectul de lege cu avizul nr.   4c-6/905/14 octombrie 2021.

Comisia pentru sănătate și familie a avizat favorabil proiectul de lege prin avizul nr. 4c-10/389 din 9 noiembrie 2021.

Potrivit prevederilor art.62 din Regulamentul Camerei Deputaţilor, republicat, cu modificările și completările ulterioare, Comisia a dezbătut proiectul de lege în şedinţa desfășurată în sistem mixt (fizic/online) din data de  3 februarie 2022.

Proiectul de lege are ca obiect de reglementare modificarea şi completarea art.29, 58, 76, 114 şi 118 din Legea nr.263/2010. Potrivit expunerii de motive, proiectul vizează următoarele aspecte: menţinerea avizelor de încadrare a locurilor de muncă în condiţii deosebite, al căror termen de valabilitate este data de 31 decembrie 2018, până la data de 1 septembrie 2023, dată până la care angajatorii au obligaţia de a normaliza condiţiile de muncă, precum şi recunoaşterea ca stagiu de cotizare în condiţii de muncă deosebite a acestei perioade, alinierea legislaţiei actuale la Decizia Curţii Constituţionale a României nr.632 din 9 octombrie 2018, prin care a fost stabilit caracterul neconstituţional al sintagmei „preexistent calităţii de asigurat” din cuprinsul art.58 din Legea nr.263/2010.
La dezbateri, membrii comisiei au examinat proiectul de lege supus avizării, Expunerea de motive, avizul Consiliului Legislativ și avizul Consiliului Economic și Social.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a Proiectului de Lege  privind aprobarea Ordonanţei de urgenţă a Guvernului nr.94/2021 pentru modificarea Legii nr.263/2010 privind sistemul unitar de pensii publice.
În raport de obiectul şi conţinutul reglementării, proiectul de lege  face parte din categoria legilor organice.
                    PREŞEDINTE,                                                SECRETAR,

      Laura – Cătălina Vicol - Ciorbă                            Ladányi László-Zsolt    
Consilier parlamentar, 

Paul Şerban
_1705395582.unknown

